KOMISSION TÄYTÄNTÖÖNPANOPÄÄTÖS (EU) 2020/590,

annettu 24 päivänä huhtikuuta 2020,

päätöksen (EU) 2019/784 muuttamisesta siltä osin kuin on kyse taajuusalueeseen 24,25–27,5 GHz sovellettavien teknisten ehtojen päivittämisestä

(tiedoksiannettu numerolla C(2020) 2542)

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan yhteisön radiotaajuuspolitiikan sääntelyjärjestelmästä 7 päivänä maaliskuuta 2002 tehdyn Euroopan parlamentin ja neuvoston päätöksen N:o 676/2002/EY (1) (radiotaajuuspäätös) ja erityisesti sen 4 artiklan 3 kohdan

sekä katsoo seuraavaa:

(1) Komission täytäntöönpanopäätöksellä (EU) 2019/784 (2) yhdenmukaistetaan olennaiset tekniset ehdot, jotka koskevat 24,25–27,5 GHz:n taajuusalueen saatavuutta ja tehokasta käyttöä langattomien sähköisten laajakaistaviestintäpalvelujen tarjontaan soveltuvia maanpäällisiä järjestelmiä varten unionissa.

(2) Taajuusalue 24,25–27,5 GHz, jäljempänä ’26 GHz:n taajuusalue’, yhdenmukaistettiin maailmanlaajuisesti kansainvälistä matkaviestintää, jäljempänä ’IMT’, varten (3) vuonna 2019 järjestetyssä maailman radioviestintäkonferenssissa, jäljempänä ’WRC-19’, Kansainvälisen televiestintäliiton radioviestintäsektorin, jäljempänä ’ITU-R’, radio-ohjesääntöihin tekemillä muutoksilla.

(3) ITU-R:n radio-ohjesäännöillä, sellaisina kuin ne ovat muutettuina (4), otettiin käyttöön maailmanlaajuiset kaistan ulkopuolisen lähetteen raja-arvot, jäljempänä ’suojarajat’, joita sovelletaan kahdessa vaiheessa seuraavan sukupolven (5G) maanpäällisiin langattomiin järjestelmiin, jotka soveltuvat langattomien sähköisten laajakaistaviestintäpalvelujen tarjoamiseen 26 GHz:n taajuusalueella. Suojarajoilla on tarkoitus suojata passiiviset maantutkimuksen satelliittipalvelut, jäljempänä ’(passiiviset) EESS-järjestelmät’, taajuusalueella 23,6–24 GHz (5). Nämä suojarajat ovat vähemmän tiukkoja kuin EU:n yhdenmukaistetut rajat (6). Ensimmäisen vaiheen rajojen soveltamisella unionissa pitäisi pystyä varmistamaan 5G-laitteiden oikea-aikainen saatavuus ja osaltaan nopeuttamaan 5G-infrastruktuuriin tehtäviä investointeja sisämarkkinoilla. Soveltamalla toisen vaiheen rajoja ja vaatimusta, jonka mukaan langattomien yhteyksien tarjoamiseen tarkoitettuja maanpäällisiä järjestelmiä ei saa ottaa laajamittaisesti käyttöön tietyllä asianmukaiseksi katsotulla 23,6 GHz:n alapuolisella taajuusalueella, varmistetaan riittävä suoja taajuusalueella 23,6–24 GHz toimiville (passiivisille) EESS-järjestelmille ja sääsatelliittipalveluille.

(4) Ensimmäisen vaiheen suojarajat, joita ITU-R:n radio-ohjesääntöjen mukaisesti sovelletaan 1 päivään syyskuuta 2027, saattavat lisätä maailmanlaajuisesti toimiviin (passiivisiin) EESS-järjestelmiin (esimerkiksi Copernicus-järjestelmä ja tietyt sääsatelliitit) kohdistuvien haitallisten häiriöiden riskiä sen mukaan, kuinka nopeasti uuden sukupolven (5G) maanpäällisiä langattomia järjestelmiä otetaan käyttöön 26 GHz:n taajuusalueella. Sen vuoksi on olennaista, että toisen vaiheen suojarajoja aletaan soveltaa ennen kuin 5G:n laajamittainen käyttöönotto unionissa alkaa odotusten mukaan vuonna 2025 (7).

(5) Jatkamalla nykyisten tiukempien EU:n yhdenmukaistettujen suojarajojen soveltamista sisämarkkinoilla tarjottaisiin (passiivisille) EESS-järjestelmille parempi suoja unionin koko alueella. Jos unionissa sovellettaisiin muualla maailmassa sovellettavista rajoista poikkeavia suojarajoja, ne kuitenkin etenkin tiukemman luonteensa vuoksi voisivat vaikuttaa laitteiden saatavuuteen ja valikoimaan, millä puolestaan voisi olla kielteistä vaikutusta laitteiden kustannuksiin ja suurikapasiteettisiin (5G) verkkoihin tehtäviin investointeihin.

(6) WRC-19:n päätöslauselmassa 242, joka on erottamaton osa ITU-R:n radio-ohjesääntöjä, tunnustetaan, ettei välittömästi taajuusalueen 23,6–24 GHz alapuolella olevia taajuusalueita ole tarkoitettu erittäin yleisten mobiilisovellusten käyttöön. Tämä kansainvälisellä tasolla annettu tunnustus edistää (passiivisten) EESS-järjestelmien suojelua kyseisellä taajuuskaistalla yhdessä niiden toisen vaiheen suojarajojen kanssa, joita ITU-R:n radio-ohjesääntöjen nojalla sovelletaan 26 GHz:n taajuusalueeseen. Tällaisilla toimenpiteillä parannetaan (passiivisten) EESS-järjestelmien suojelua ja sääennusteisiin tarvittavan satelliittidatan laatua. Sen vuoksi unionissa ei pitäisi ottaa käyttöön uusia maanpäällisiä järjestelmiä, jotka soveltuvat sähköisten viestintäpalvelujen tarjontaan taajuusalueella 22–23,6 GHz. Lisäksi voidaan harkita asianmukaisia toimia, joilla varmistetaan (passiivisten) EESS-järjestelmien suojelu siinä tapauksessa, että tällaisia kyseisellä taajuusalueella toimivia järjestelmiä otettaisiin laajamittaisesti käyttöön unionin ulkopuolella.

(7) Päätöksen 676/2002/EY 4 artiklan 2 kohdan nojalla ja ottaen huomioon, että Euroopan parlamentin ja neuvoston direktiivin (EU) 2018/1972 (8) 54 artiklan panemiseksi täytäntöön on välttämätöntä säilyttää sääntelyvarmuus sisämarkkinoilla, komissio pyysi Euroopan radio-, tele- ja postihallintojen yhteistyökonferenssia, jäljempänä ’CEPT’ (9), laatimaan komission sille antaman toimeksiannon pohjalta taajuuksien käyttöä koskevat yhdenmukaistetut tekniset ehdot seuraavan sukupolven (5G) maanpäällisten langattomien järjestelmien käyttöönoton tueksi (10) sekä antamaan arvionsa ja raporttinsa mahdollisesta tarpeesta mukauttaa täytäntöönpanopäätöksen (EU) 2019/784 mukaisia suojarajoja.

(8) Vastauksena pyyntöön CEPT toimitti 6 päivänä maaliskuuta 2020 päivätyssä kirjeessä (11) teknisen lausunnon, jossa annetaan selvennystä komission pyynnön tiettyihin osa-alueisiin ja suositellaan taajuusalueella 23,6–24 GHz toimivien (passiivisten) EESS-järjestelmien suojelemiseksi mallia, jossa otetaan huomioon WRC-19:n tulokset ja tarve huolehtia (passiivisten) EESS-järjestelmien suojelusta pitkällä aikavälillä. Mallin mukaan toisen vaiheen rajoihin siirryttäisiin kaavailtua aikaisemmin, jotta voidaan välttää riski ensimmäisen vaiheen rajoja käyttävien 5G-laitteiden kehittämisestä massamarkkinoille. Lisäksi malli sisältää vaatimuksen, jonka mukaan estettäisiin langattomien sähköisten laajakaistaviestintäpalvelujen tarjontaan soveltuvien maanpäällisten järjestelmien laajamittainen käyttöönotto taajuusalueella 22–23,6 GHz.

(9) Täytäntöönpanopäätöstä (EU) 2019/784 olisi sen vuoksi muutettava, jotta voidaan säilyttää 5G:n käyttöönottoa ja maapallon ilmakehän ja pinnan seurantaa koskevien unionin toimintalinjojen välinen tasapaino ja edistää unionin johtavaa roolia 5G-laitteiden ja -palvelujen maailmanlaajuisessa ekosysteemissä.

(10) Lisäksi CEPT on kehittänyt teknisiä apuvälineitä (12), joilla tuetaan 5G:n käyttöönottoa 26 GHz:n taajuusalueella. Niiden pohjana on taajuuksien käyttö, joka perustuu muihin lupajärjestelmiin kuin yksittäisiin käyttöoikeuksiin, esimerkiksi yleisvaltuutukseen tai yksittäisten oikeuksien ja yleisvaltuutuksen yhdistelmään. Apuvälineet tarjoavat jäsenvaltioille ohjeita eräistä mahdollisista ratkaisuista, joita ne voisivat toteuttaa kansallisella tasolla kyseistä taajuusaluetta koskevien velvoitteittensa mukaisesti ja joissa otetaan huomioon satelliittimaa-asemien jatkuva käyttöönotto EESS-palveluissa, avaruustutkimuspalveluissa (SRS) ja kiinteässä satelliittiliikenteessä (FSS).

(11) Tässä päätöksessä säädetyt toimenpiteet ovat päätöksellä N:o 676/2002/EY perustetun radiotaajuuskomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Muutetaan täytäntöönpanopäätös (EU) 2019/784 seuraavasti: 1) Korvataan 2 artiklan ensimmäinen kohta seuraavasti: ”Jäsenvaltioiden on viimeistään 30 päivänä kesäkuuta 2020 varattava ja asetettava saataville muulla kuin yksinoikeuteen perustuvalla tavalla taajuusalue 24,25–27,5 GHz langattomien sähköisten laajakaistaviestintäpalvelujen tarjontaan soveltuvia maanpäällisiä järjestelmiä varten liitteessä esitettyjen olennaisten teknisten ehtojen mukaisesti.” 2) Korvataan 7 artiklan ensimmäinen kohta seuraavasti: ”Jäsenvaltioiden on annettava komissiolle kertomus tämän päätöksen täytäntöönpanosta viimeistään 30 päivänä syyskuuta 2020.” 3) Muutetaan liite tämän päätöksen liitteen mukaisesti.

2 artikla Tämä päätös on osoitettu kaikille jäsenvaltioille.

Tehty Brysselissä 24 päivänä huhtikuuta 2020. Komission puolesta Thierry BRETON Komission jäsen

(1) EYVL L 108, 24.4.2002, s. 1.

(2) Komission täytäntöönpanopäätös (EU) 2019/784, annettu 14 päivänä toukokuuta 2019, 24,25–27,5 GHz:n taajuusalueen yhdenmukaistamisesta langattomien sähköisten laajakaistaviestintäpalvelujen tarjontaan soveltuvia maanpäällisiä järjestelmiä varten unionissa (EUVL L 127, 16.5.2019, s. 13).

(3) Maantutkimuksen satelliittipalvelujen (passiiviset) ja asianomaisten aktiivisten palvelujen yhteensopivuudesta annetun ITU:n radioviestintäsektorin (ITU-R) päätöslauselman 750 (WRC-19:n tarkistama) mukaisesti.

(4) http://www.itu.int/pub/R-REG-RR (vuoden 2020 versio).

(5) 5G-tukiasemien/-päätelaitteiden osalta rajat ovat seuraavat: –33/–29 dBW/200 MHz 1 päivään syyskuuta 2027 (ensimmäinen vaihe) ja –39/–35 dBW/200 MHz sen jälkeen (toinen vaihe).

(6) Ts. täytäntöönpanopäätöksen (EU) 2019/784 liitteen taulukoissa 4 ja 6 annetut ylimääräiset perustason tehorajat.

(7) Ks. komission tiedonanto 5G-Eurooppa: toimintasuunnitelma (COM(2016) 588 final).

(8) Euroopan parlamentin ja neuvoston direktiivi (EU) 2018/1972, annettu 11 päivänä joulukuuta 2018, eurooppalaisesta sähköisen viestinnän säännöstöstä (EUVL L 321, 17.12.2018, s. 36).

(9) Kirje CEPT:lle, päivätty 20 päivänä joulukuuta 2019 (sähköisen viestinnän komitea, hankeryhmä 1, asiakirja ECC PT1 (20)011).

(10) Asiakirja RSCOM16-40rev3.

(11) CEPT:n kirje, 6. maaliskuuta 2020, CEPT response on additional input regarding the impact of the WRC-19 outcome on the harmonised technical conditions for the 26 GHz band (sähköisen viestinnän komitean asiakirja ECC(20)055).

(12) Esimerkiksi ECC:n raportti 317 (luonnos) Additional work on 26 GHz to address spectrum use under authorisation regimes other than individual rights of use: Technical toolkit to assist administrations (sähköisen viestinnän komitea ECC hyväksynyt julkista kuulemista varten 6. maaliskuuta 2020).